แรงซื้อหุ้นพลังงานดัน SET ปิดเช้าพุ่ง 15 จุด รับมติ “โอเปกพลัส” ลุ้นบ่ายวิ่งทดสอบ 1,455
แรงซื้อหุ้นพลังงานดัน SET ปิดเช้าพุ่ง 15 จุด รับมติ “โอเปกพลัส” ลุ้นบ่ายวิ่งทดสอบ 1,455
4 ธ.ค. 2563

ผู้สื่อข่าวรายงานว่า ดัชนีตลาดหุ้นไทยช่วงเช้าปิดที่ระดับ 1,453.12 จุด เพิ่มขึ้น 14.80 จุด (+1.03%) มูลค่าการซื้อขายราว 45,207 ล้านบาท
10 หุ้นดันดัชนีวันนี้

ด้านนักวิเคราะห์ กล่าวว่า ตลาดหุ้นไทยเช้านี้ปรับตัวขึ้นสวนทางตลาดในกลุ่ม TIP ที่ต่างปรับตัวลงกัน ส่วนตลาดอื่นในภูมิภาคเอเชียเช้านี้ก็เคลื่อนไหวทั้งในแดนบวก-ลบ ขานรับ Fund Flow ไหลเข้ามาก และสัปดาห์หน้าตลาดบ้านเราก็จะปิดทำการหลายวันต่อเนื่อง ทำให้มีคำสั่งซื้อเร่งตัวเข้ามา
นอกจากนี้ ยังได้แรงหนุนจากพัฒนาการวัคซีนต้านไวรัสโควิด-19 ที่มีอย่างต่อเนื่อง ทำให้เป็นแรงผลักดันต่อหุ้นที่เกี่ยวข้อง ทั้งนี้ เช้านี้หุ้นที่ปรับตัวขึ้นค่อนข้างเด่นเป็นหุ้นในกลุ่มพลังงาน ขานรับผลประชุมกลุ่มประเทศผู้ส่งออกน้ำมันและชาติพันธมิตร (โอเปกพลัส) ที่มีมติปรับลดกำลังการผลิตน้ำมัน 7.2 ล้านบาร์เรล/วัน จากปัจจุบันที่ระดับ 7.7 ล้านบาร์เรล/วัน โดยจะมีผลบังคับใช้ตั้งแต่เดือนม.ค.ปีหน้า ทำให้เป็นสัญญาณที่ดีต่อราคาน้ำมัน
ทั้งนี้ ให้ติดตามดุลการค้าของจีนในสัปดาห์หน้า และตัวเลขจ้างงานนอกภาคเกษตรของสหรัฐที่จะออกมาในวันนี้ รวมถึงติดตามความคืบหน้ามาตรการกระตุ้นเศรษฐกิจของสหรัฐฯ ซึ่งคาดว่าจะออกมาได้ก่อนปีใหม่
แนวโน้มการลงทุนในช่วงบ่ายนี้ คาดตลาดฯยังมีโอกาสปรับตัวขึ้นได้ พร้อมให้แนวรับ 1,443-1,440 จุด ส่วนแนวต้าน 1,455 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 2,569.90 ล้านบาท ปิดที่ 43.00 บาท เพิ่มขึ้น 0.75 บาท
KBANK มูลค่าการซื้อขาย 1,764.95 ล้านบาท ปิดที่ 117.00 บาท เพิ่มขึ้น 1.50 บาท
TMB มูลค่าการซื้อขาย 1,554.05 ล้านบาท ปิดที่ 1.18 บาท เพิ่มขึ้น 0.06 บาท
BAM มูลค่าการซื้อขาย 1,459.36 ล้านบาท ปิดที่ 22.20 บาท ลดลง 0.10 บาท
PTTEP มูลค่าการซื้อขาย 1,345.96 ล้านบาท ปิดที่ 102.00 บาท เพิ่มขึ้น 3.00 บาท